A vízteres cserépkályha – avagy “szobakazán”

*Miért nem építek vízteres cserépkályhát/tömegkályhát?*

Mert veszélyes, és nem tudok felelősséget vállalni azért a kockázatért, amit egy hagyományos vízteres cserépkályha építése jelent.

*Mitől veszélyes a vízteres cserépkályha/tömegkályha?*

**Veszélyessége a működésén alapul**

A vízteres cserépkályhák tűzterébe csöveket építenek (“vízpatkó”), amelyben a fűtő/hűtővíz kering. Itt melegszik fel a víz, de **ez a víz egyúttal le is hűti a tűzteret**.

  
A lehűléssel **tökéletlen égés** lép fel, amelynek a következményei jól ismertek:

* kátrányosodás a járatokban –>**kályhatűzhöz vezethet**
* kátrányosodás a kéményben –> **kéménytűzhöz vezethet**
* éghető gázok esetleges feldúsulása a járatokban –> **kályharobbanás**
* magas szennyezőanyag kibocsátás –> PM10 és **szén-monoxid** keletkezése

A tűztérbe vezetett vízcsövek fokozott **korróziónak** és nagy hőkülönbségnek vannak kitéve, így nem kizárt a csőrepedés sem, ami **a tűztérben gőzrobbanáshoz**vezethet.

Szintén gőzrobbanást okozhat **a szivattyúk leállása** (pl. áramszünet), bár ez egy szünetmentes tápegységgel kiküszöbölhető.

*“Ha van már egy ilyen kályhám, mit tegyek?”*

* **évenkénti felülvizsgálat** javasolt, megfelelő képesítésű szakemberrel (bárkit ajánlani tudok a Kályhás Ipartestület (MACSOI) tagjai közül).
* **száraz tűzifa**használata (*szigorúan*!)
* **kéményellenőrzés** évenként két alkalommal
* a kályha üzemidejének lejártával **átrakás víztér nélkül**, vagy **falba épített hőcserélővel**

*“Van-e lehetőség arra, hogy élvezzem a tűz melegét otthonomban, és egyúttal a már kiépített radiátoros rendszeremet is használhassam?”*

Természetesen több megoldás is létezik:

* [**vízteres kandalló**](http://www.lgd-kalyha.hu/vizteres-kandallok/)
* **cserépkályha, falba épített hőcserélővel**
* pelletes kályha

*“A neten az olvastam, hogy sokkal hatékonyabb a vízteres cserépkályha, mint a hagyományos. Önnek mi a véleménye?”*

Sajnos a mérések nem igazolták ezt. A fentiekből könnyen belátható, hogy a fában lévő energia jelentős része nem hasznosul a tökéletlen égés miatt, valamint a **kályha hőtároló funkciója is elveszik** az állandóan keringő hűtővíz miatt. Méréseink azt mutatták, hogy a **begyújtás után 3 órával az egész kályha kihűlt**, ezért tulajdonképpen nem is tekinthető cserépkályhának, sokkal inkább **egy “kazán” a szobában**.

*Mire alapozom az itt leírtakat?*

Személyesen vettem részt a Kályhás Ipartestület ([MACSOI](http://macsoi.hu/)) által szervezett 2012 decemberében lezajlott méréssorozaton, amelyben egy gyakorlott kályhás mester felépített egy vízteres cserépkályhát. Egy héten keresztül zajlottak a mérések, amelyek alapján a kályhás szakma elismert szaktekintélyei vonták le a következtetéseiket.

Azóta több írás is foglalkozott a témával a [Kályhás újság](http://macsoi.hu/cserepkalyhas.html) hasábjain (2013/1, 2013/2), valamint az Ipartestület révén első kézből értesültem a vízteres cserépkályhák által okozott kéménytüzekről, kályharobbanásokról országszerte.